Yhdysvaltojen urkintajupakka osoittaa, että viranomaisia valvovat poliitikot ovat epäonnistuneet, sanoo kansainvälisen oikeuden professori Martti Koskenniemi Ylen A-studion haastattelussa.

- Tämä tilanne, tämä valtava kansalaisoikeuksien ja henkilökohtaisen loukkaamattomuuden loukkaus osoittaa, että poliitikot ovat epäonnistuneet ja epäonnistumisen myöntäminen on aina tavattoman hankalaa, Koskenniemi sanoo.

Koskenniemi ei usko, että EU:n poliittisessa johdossa kovinkaan moni henkilö on tiennyt Yhdysvaltojen tietourkinnasta tai sen laajuudesta. EU:n virkamiespuolella asiasta on saatettukin tietää. Ne harvat, jotka ovat urkinnasta jotain tienneet, eivät ole saaneet paljastaa tietojaan.

- Vielä vaikeampaa on se, että poliitikot eivät tiedä, miten tästä päästään eteenpäin. Me olemme joutuneet tilanteeseen, jossa Yhdysvalla on tarjonnut esimerkin. Nyt kaikilla on mahdollisuus tehdä tätä, Koskenniemi jatkaa.

Koskenniemi kysyy, onko poliitikoilla mahdollisuutta, halua tai voimaa tehdä selväksi, että yksilönvapaudet ja kansalaisoikeudet ovat tärkeämpiä kuin kaiken kattava turvallisuus.

- Entä jos kuitenkin tapahtuisi jotain? Kuka uskaltaa ottaa sellaisen riskin?

Euroopan poliitikot ovat vaatineet Yhdysvallolta selvitystä tietourkinnasta. Koskenniemen mukaan pelkkä selvitys ei riitä, vaan politiikan pitää muuttua. Hän ei kuitenkaan usko, että näin kävisi.

Yhdysvalloissa usko turvallisuusviranomaisiin on pohjaton

Yhdysvalloissa turvallisuusvirastot ovat perustelleet tietourkintaa muun muassa sillä, että kerätyillä tiedoilla on estetty terrori-iskuja. Koskenniemi suhtautuu ajatukseen epäillen.

- Ei kukaan pysty arvioimaan, montako terrori-iskua tiedoilla on pystytty estämään. Turvallisuusviranomaiset voivat heittää luvun, jota kukaan ei voi arvioida. Tässä turvallisuusviranomaiset ovat oman toimivaltansa määrittäjiä, Koskenniemi lisää.

Hän ihmettelee Yhdysvalloissa esiintyvää, vahvaa luottamusta turvallisuusviranomaisiin.

- Ajatellaan, että turvallisuusviranomaiset toimivat kaikkien parhaaksi ja että väärinkäytöksiä ei tapahdu. Itse ihmettelen aina sitä, että miksi ihmisillä ei ole mielikuvitusta ajatella, että ehkä seuraava hallinto ei ole samanlainen kuin nyt.

Barack Obama lupasi aikoinaan muutoksia ja avoimempaa hallintoa. Toisin näyttää käyneen. Koskenniemen mukaan tämä osoittaa, kuinka voimakkaita turvallisuusviranomaiset Yhdysvalloissa ovat - jopa presidentti on jäänyt turvallisuusideologian vangiksi.

- Tämä on varmasti yllättynyt Obaman itsensäkin.